钦定古今图书集成/历象汇编/岁功典/第087卷 > 辽
## 钦定古今图书集成/历象汇编/岁功典/第087卷 > 辽

辽以冬至受群臣朝贺，仍率群臣诣皇太后行礼。
按《辽史礼志》：冬至朝贺仪，臣僚齐班，如正旦仪。皇帝、
皇后拜日，臣僚陪位，再拜。皇帝、皇后升殿坐，契丹舍
人通臣僚入合班，亲王祝寿，宣答，皆如正旦之仪。谢
讫，舞蹈，五拜，鞠躬。出班奏“圣躬万福”，复位，再拜，鞠躬。
班首出班，俛伏，跪，祝寿讫，伏，兴，舞蹈，五拜，鞠躬。赞各
祇候分班不出，合班御床入，再拜，鞠躬。赞进酒，臣僚
平身，引亲王左阶上殿，就栏内褥位，搢笏，执台盏进
酒。皇帝皇后受盏讫，退就褥位置台，出笏，俛伏跪少
前，自通全衔“臣某等谨进千万岁寿酒。”俛伏，兴，退复
褥位，再拜，鞠躬。殿下臣僚皆再拜，鞠躬。宣答如正旦
仪。亲王搢笏执台分班，皇帝、皇后饮酒奏乐，殿上下
臣僚皆拜，称万岁寿，乐止。教坊再拜，臣僚合班亲王
进受盏，至褥位，置台盏，出笏，引左阶下殿，出御床，亲
王复丹墀位，再拜，鞠躬。赞“祗候”，分班引出班首右阶
上殿，奏表目进奉，诸道进奉。教坊进奉过讫，赞“进奉，
收。”班首舞蹈，五拜，鞠躬。赞“各祗候。”班首出，臣僚复入
合班谢，舞蹈，五拜，鞠躬。赞“各祗候”，分班引出。声警，皇
帝、皇后起赴北殿。皇太后于御容殿与皇帝、皇后率
臣僚再拜，皇太后上香，皆再拜。赞各祗候可矮𧝋以
上上殿，皇太后三进御容酒，陪位皆拜。皇太后升殿
坐，皇帝就露台上褥位，亲王押北南臣僚班，丹墀内
立，皇帝再拜，臣僚皆拜，鞠躬。皇帝栏内跪，祝皇太后
寿讫，复位，再拜。凡拜皆称万岁。赞各祗候，臣僚不出
皇帝皇后侧座，亲王进酒，臣僚陪拜。皇太后宣答，皆
如正旦之仪。臣僚分班，不出班首，右阶上殿奏表目，
合班奏宣宴，上殿就位如仪。御床入，皇帝进皇太后
酒如初，各就座行酒，宣饮尽，如皇太后生辰之仪。皇
后进酒，如皇帝之仪。三进酒、行茶，教坊致语、行殽膳，
大馔七，进酒，曲破，“臣僚起御床”，出谢宴，皆如皇太后
生辰仪。

### 太宗会同四年十一月壬午以冬至受贺著令

按《辽史太宗本纪》云云。

### 穆宗应历二年十一月己卯日南至始用旧制行拜日礼

按《辽史穆宗本纪》云云。

====景宗乾亨元年十一月辛丑冬至赦改元乾亨====按《辽史景宗本纪》云云。

### 圣宗统和四年十一月戊寅日南至上率从臣祭酒景宗御容

按《辽史圣宗本纪》云云。

### 道宗清宁元年十一月戊寅冬至有事于太祖景宗兴宗庙不受群臣贺

按《辽史道宗本纪》云云。